Heger, Eduard, podpredseda vlády a minister financií SR (2020-12-01):
Ďakujem veľmi pekne. Dámy a páni, zákon o dani z príjmov zrejme vždy bude priťahovať pozornosť a je to dobré. Toto je dôležitý zákon a ja by som kratučko chcel zhrnúť pár vecí, ktoré v tomto zákone máme, hoci tá rozprava tu bola rozsiahla a musím povedať, dokonca musím pochváliť, že aj opozícia vystúpila, čo tu nevidíme často. Teda vystúpili dvaja zástupcovia. A nakoniec aj pán Fico vystúpil k zákonu, čo považujem za pozitívny krok, že prehodnocuje svoje vyjadrenia z minulosti, prehodnocuje svoju minulosť, tak ako tu zaznelo, že teda povedal ešte pred desiatimi alebo jedenástimi rokmi, že si nikdy nesadne do lavice a dnes tu sedí a vystupuje. Tak verím, že prehodnotí aj iné veci vo svojom živote a prehodnotí všetky tie zlé veci, ktoré v živote napáchal voči Slovenskej republike, a úprimne mu to prajem. Poďme teraz k zákonu. Samotný zákon o dani z príjmov má jednu dôležitú nosnú časť a tá je, tá venovaná práve tým pravidlám zahraničných kontrolovaných spoločností a táto časť je dôležitá, pretože je to časť, ktorú nesie aj hnutie OĽANO ako protikorupčné hnutie vo svojom DNA. A ide o to, aby sme naozaj vytvorili spravodlivý rámec pre platenie daní, aby tu nemohli oligarchovia, ľudia, ktorí dlhé roky sponzorovali strany, ako je napríklad aj strana Roberta Fica, aby tu nemohli žiť na úkor štátneho rozpočtu, ktorí vyvážajú do daňových rajov a nezaplatia ani euro tomuto štátu. Myslím si, že táto daňová nespravodlivosť je donebavolajúca, a preto ju vlastne naprávame práve aj týmto zákonom. Ďalšie veci, ktoré boli spomenuté a ktoré boli aj súčasťou pozmeňujúcich návrhov, sú veci, ktoré sú súčasťou a boli súčasťou dohody koalície ešte z leta. Ja osobne oceňujem aj samotný daňový bonus, ktorý, tak ako bolo povedané, dáva ľuďom do rúk peniaze, aby sa slobodne mohli rozhodnúť. A povedzme si na rovinu, obedy zadarmo nikdy neboli zadarmo a to vám môžem povedať aj z vlastnej skúsenosti ako otec štyroch detí, troch školopovinných. Nikdy obedy zadarmo neboli zadarmo a musím povedať, že v konečnom dôsledku tie obedy stáli viac potom, čo sa zaviedli zadarmo, lebo platil rodič a platil aj štát. A tie, tie dôvody tu boli spomenuté aj kolegyňou Pleštinskou. Čiže naozaj to, že niekto sa snaží urobiť pozlátko a marketingové opatrenia, ktoré v skutočnosti ľuďom nič neosožia, to neznamená, že niekto robí sociálnu politiku. A povedzme si na rovinu, strana SMER – SD nie je strana sociálnej demokracie. Nie je strana ani demokracie a už vonkoncom nie sociálnej. Takže asi najlepšie to demonštruje samotný 13. dôchodok, ktorý tu bol spomínaný, ktorý v tých najlepších rokoch, hospodárskych rokoch, aké kedy Slovensko malo, strana SMER nikdy svojim dôchodcom nedala. Ich voličom. To je najkrajšia ukážka toho, ako to myslia so sociálnou demokraciou. Ale my sme im tieto 13. dôchodky dali. Ďalšou vecou, ktorá, sú teda súčasťou tohto zákona, sú to možno také viacej technické veci, ale, ale sú to veci aj v prospech podnikateľského prostredia, je napríklad aj to, že znižujeme, znižujeme úrokovú sadzbu na 3 % z 10 za zmeškané platby, alebo teda za neskoré platby. A keď už tu zaznelo podnikateľské prostredie a zaznelo tu aj z úst opozície, ako my ideme proti podnikateľom a podobné, podobné nezmysly, tak a jak zvyšujeme dane, tak som sa tak pousmial, spomenul som si aj na ten záväzok predchádzajúcej vlády v 2016, že z 29. miesta v rebríčku Doing Business postúpi Slovensko na 15. Opak sa stal pravdou a Slovensko kleslo na 45. Takže asi ťažko tu môžme brať kredibilný názor niekoho, kto viedol vládu, ktorá spôsobila prepad a bola proti podnikateľom. Ako minister financií po tom, ako som nastúpil na ministerstvo financií, som počúval, som sa stretával s rôznymi zástupcami, s tými subjektami, ktoré zastupujú, asociáciami, ktorí mi hovorili: Prosím vás pekne, 12 rokov nám tu zvyšovali dane, takže o čom tu ideme rozprávať? Majstri dlhov, milovníci dlhov, pardon, majstri zvyšovania daní idú rozprávať o tom, ako niekto tu zvyšuje dane a podobne? A najviac som sa pobavil na tom, keď pán Robert Fico povedal, že bankám sme pustili jednu miliardu. Tak, pán Fico, dovoľte mi, aby som vám to vysvetlil, lebo, áno, buď klamete, alebo tomu nerozumiete. Od bánk sme práveže jednu miliardu získali. To je tá pravda o bankovom odvode. A získali sme ju v prospech Slovensko a získali sme ju v prospech rozvoja Slovenska. Takže to je veľmi dôležité povedať. Samozrejme, tie ostatné veci boli, boli spomenuté už počas rozpravy aj vás, takže sa k nim nebudem vracať. V každom prípade, áno, žijeme ťažkú dobu, aj tento zákon je zákon, ktorý patrí zrejme aj každý rok do parlamentu, aby sa diali, aby sa reflektovalo na vývoj situácie, to robíme aj my a verím tomu, že ho prinesieme aj budúci rok do parlamentu, keď budeme robiť veľkú daňovú reformu, na ktorú sa chystáme, pretože poviem vám na rovinu, na Slovensku je čo opravovať a nielen opravovať, ale aj obnovovať a to je to, čo nás čaká. Takže prosím vás o podporu. Ďakujem vám za to, že ste konštruktívni koaliční poslanci, ktorí naozaj rozumejú situácii a nesnažia sa zneužívať tieto časy na populistické klamstvá, ktoré tu zaznievajú z radov opozície. A prosím vás o podporu. Ďakujem pekne. Pekný deň vám prajem. (Potlesk.)